SET ปิดเช้าลบ 7 จุดตามตปท. กังวล “เงินเฟ้อ” สหรัฐพุ่ง – ยอดติดเชื้อ “โควิด” ในปท.สูง
SET ปิดเช้าลบ 7 จุดตามภูมิภาคเอเชีย กังวล “เงินเฟ้อ” สหรัฐพุ่งเกินกว่าคาด – ยอดติดเชื้อ “โควิด” ในประเทศสูงเฉียดหมื่นราย
14 ก.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ต่างเคลื่อนไหวในแดนลบกัน จากความกังวลเงินเฟ้อของสหรัฐฯที่พุ่งสูงกว่าที่ตลาดคาดไว้ ทำให้วิตกถึงนโยบายการเงินของสหรัฐฯ แต่มองว่าช่วงสั้นเงินเฟ้อสหรัฐฯได้ถึงจุดพีคไปแล้วเมื่อเทียบจากปีฐานในไตรมาส 2/63 ที่ต่ำมาก
ส่วนบ้านเราจำนวนผู้ติดเชื้อไวรัสโควิด-19 วันนี้ขึ้นมาใกล้ระดับหมื่นราย ทำให้ยังไม่น่าไว้วางใจ ซึ่งเมื่อวานนี้ก็ดีใจเรื่องที่จะมีวัคซีนทางเลือก ทำให้ดัชนีฯเมื่อวานนี้ปรับตัวขึ้น แต่ก็ยังไม่ผ่าน 1,570 จุด ทำให้ต้องใช้ระยะเวลาในการสร้างฐานก่อน อย่างไรก็ดี สามารถเข้าซื้อรอได้ โดยเน้นกลุ่ม Global play ส่วน Domestic play ยัง underperform อยู่จากสถานการณ์การแพร่ระบาดโควิด และบ้านเรายังฉีดวัคซีนได้น้อยอยู่มากเมื่อเทียบกับประเทศที่พัฒนาแล้ว
พร้อมกันนี้ให้ติดตามประธานธนาคารกลางสหรัฐฯ (เฟด) จะแถลงต่อสภาคองเกรสในวันนี้ และพรุ่งนี้ และติดตามความคืบหน้าวัคซีนทางเลือก รวมถึงติดตามการทยอยประกาศผลประกอบการของกลุ่มแบงก์ โดยเฉพาะเรื่องการตั้งสำรองฯ และหนี้สงสัยจะสูญจะออกมาเป็นอย่างไรบ้าง
แนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะแกว่งสร้างฐาน โดยมีแนวรับ 1,563-1,553 จุด ส่วนแนวต้าน 1,570-1,578 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC มูลค่าการซื้อขาย 2,855.28 ล้านบาท ปิดที่ 77.75 บาท เพิ่มขึ้น 3.25 บาท
PTTGC มูลค่าการซื้อขาย 2,098.77 ล้านบาท ปิดที่ 56.50 บาท ลดลง 1.50 บาท
KBANK มูลค่าการซื้อขาย 1,006.97 ล้านบาท ปิดที่ 114.00 บาท ลดลง 2.50 บาท
GUNKUL มูลค่าการซื้อขาย 990.41 ล้านบาท ปิดที่ 4.86 บาท ราคาไม่เปลี่ยนแปลง
HANA มูลค่าการซื้อขาย 885.84 ล้านบาท ปิดที่ 74.50 บาท เพิ่มขึ้น 1.00 บาท